|  |  |
| --- | --- |
|  | Iktatószám: NKFIH-1212-2/2015. |
|  | Ügyintéző: dr. Raszler Tibor sz.főtan. |
|  | Tárgy: kutatószervezet hatósági akkreditációja |
|  | Melléklet: akkreditációs tanúsítvány |

A **Magyar Művészeti Akadémia Művészetelméleti és Módszertani Kutatóintézet** (székhelye: *1121 Budapest, Budakeszi út 38.,* törzskönyvi azonosító /PIR/ száma: *825472*) harmadik országbeli állampolgár kutatókat fogadó kutatószervezetként történő akkreditációja iránti kérelme tekintetében a Nemzeti Kutatási, Fejlesztési és Innovációs Hivatal (a továbbiakban: Hivatal) a harmadik országbeli állampolgár kutatókat fogadó kutatószervezetek akkreditációjáról, valamint a fogadási megállapodásról szóló **181/2007. (VII. 6.) Korm. rendelet** szerint, akkreditációs hatóságként eljárva meghozza a következő

**HATÁROZATOT**

Az ügyfél, mint kutatás-fejlesztési alaptevékenységű költségvetési szerv harmadik országbeli állampolgár kutatókat fogadó kutatószervezetként történő akkreditációja iránti kérelmének a Hivatal helyt ad, akkreditálja a *Magyar Művészeti Akadémia Művészetelméleti és Módszertani Kutatóintézetet*, és erről a jelen – közléssel jogerőssé váló – határozattal egyidejűleg az akkreditációs tanúsítványt kiadja, valamint az akkreditált kutatószervezetek nyilvántartásába bejegyzi.

Az eljárásban szakhatóság nem működött közre.

Az eljárásért fizetendő illetéknek az ügyfél vagy központi költségvetés részére történő megfizetésre – ügyintézési határidő túllépés hiányában – nem kerül sor.

Az ügyfél az illetékekről szóló **1990. évi XCIII. törvény 5. § (1) bekezdés c) pontja és (2)** bekezdése alapján teljes személyes illetékmentességben részesült, egyéb eljárási költség nem merült fel.

A Hivatal indokolást és jogorvoslatról való tájékoztatást nem tartalmazó egyszerűsített döntést hozott a közigazgatási hatósági eljárás és szolgáltatás általános szabályairól szóló **2004. évi CXL. törvény 72. § (4) bekezdés a)** pontja alapján, mivel a kérelemnek teljes egészében helyt adott, és az ügyben nincs ellenérdekű ügyfél.

Budapest, 2015. március 31.

P.H.

 dr. Pálinkás József

 elnök